Κοινή θέση του Συμβουλίου

της 20ής Ιουνίου 2002

για την τροποποίηση της κοινής θέσης 2001/443/ΚΕΠΠΑ για το Διεθνές Ποινικό Δικαστήριο

(2002/474/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Το άρθρο 7 της κοινής θέσης 2001/443/ΚΕΠΠΑ του Συμβουλίου, της 11ης Ιουνίου 2001, για το Διεθνές Ποινικό Δικαστήριο (εφεξής "το Δικαστήριο")(1), ορίζει ότι το Συμβούλιο επανεξετάζει την κοινή θέση κάθε έξι μήνες.

(2) Στις 16 Απριλίου 2002, το Συμβούλιο έλαβε γνώση ενός ψηφίσματος σχετικά με το Δικαστήριο που ενέκρινε το Ευρωπαϊκό Κοινοβούλιο στις 28 Φεβρουαρίου 2002 το οποίο, μεταξύ άλλων, καλεί σε υιοθέτηση σχεδίου δράσης για τη συνέχεια που πρέπει να δοθεί στην κοινή θέση 2001/443/ΚΕΠΠΑ.

(3) Το εν λόγω σχέδιο δράσης που οριστικοποιήθηκε στις 15 Μαΐου 2002 και μπορεί ενδεχομένως να προσαρμοστεί.

(4) Το καταστατικό του Διεθνούς Ποινικού Δικαστηρίου, καλούμενο εφεξής "το καταστατικό", που εγκρίθηκε από τη διάσκεψη πληρεξουσίων της Ρώμης, έχει υπογραφεί από 139 κράτη, το έχουν επικυρώσει ή έχουν προσχωρήσει σε αυτό 69 κράτη και θα αρχίσει να ισχύει την 1η Ιουλίου 2002.

(5) Όλα τα κράτη μέλη της Ευρωπαϊκής Ένωσης έχουν επικυρώσει το καταστατικό.

(6) Ενόψει της επικείμενης έναρξης ισχύος του καταστατικού, πρέπει να γίνουν ορισμένες ενέργειες για να μπορέσει να αρχίσει η αποτελεσματική λειτουργία του Δικαστηρίου. Στο διάστημα αυτό, η Ευρωπαϊκή Ένωση θα πρέπει να καταβάλει κάθε δυνατή προσπάθεια για να συμβάλει στη σύσταση του Δικαστηρίου, σε σύντομο χρονικό διάστημα, σύμφωνα με τις συναφείς αποφάσεις της προπαρασκευαστικής επιτροπής και της συνέλευσης των κρατών μερών (εφεξής "η συνέλευση").

(7) Συνεπώς, η κοινή θέση 2001/443/ΚΕΠΠΑ θα πρέπει να τροποποιηθεί,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Η κοινή θέση 2001/443/ΚΕΠΠΑ τροποποιείται ως εξής:

1. Το άρθρο 1, η παράγραφος 2 αντικαθίσταται από το ακόλουθο κείμενο: "2. Στόχος της παρούσας κοινής θέσης είναι να υποστηριχθεί η σύσταση και η αποτελεσματική λειτουργία του Δικαστηρίου σε σύντομο χρονικό διάστημα και να προαχθεί η καθολική υποστήριξη του Δικαστηρίου, με προώθηση της ευρύτερης δυνατής συμμετοχής στο καταστατικό."

2. Το άρθρο 2 αντικαθίσταται από το ακόλουθο κείμενο: "Άρθρο 2

1. Η Ευρωπαϊκή Ένωση και τα κράτη μέλη της, προκειμένου να συμβάλουν στο στόχο της ευρύτερης δυνατής συμμετοχής στο καταστατικό, πρέπει να καταβάλλουν κάθε προσπάθεια να προωθήσουν τη διαδικασία αυτή, θέτοντας το ζήτημα της ευρύτερης δυνατής επικύρωσης, αποδοχής, έγκρισης ή προσχώρησης στο καταστατικό της Ρώμης και της εφαρμογής του καταστατικού, στις διαπραγματεύσεις ή στον πολιτικό διάλογο με τρίτα κράτη, ομάδες κρατών ή με τους οικείους περιφερειακούς οργανισμούς, κατά την περίπτωση.

2. Η Ένωση και τα κράτη μέλη της πρέπει να συμβάλλουν στην επικύρωση και εφαρμογή σε παγκόσμια κλίμακα του καταστατικού και με άλλους τρόπους, όπως με την ανάληψη πρωτοβουλιών για την προώθηση της διάδοσης των αξιών, των αρχών και των διατάξεων του καταστατικού και των συναφών πράξεων. Για την υλοποίηση των στόχων της παρούσας κοινής θέσης, η Ένωση συνεργάζεται, όποτε είναι αναγκαίο, με άλλα ενδιαφέρομενα κράτη, διεθνή ιδρύματα, μη κυβερνητικές οργανώσεις και άλλους εκπροσώπους της κοινωνίας των πολιτών.

3. Τα κράτη μέλη μοιράζονται με όλα τα ενδιαφερόμενα κράτη, τις εμπειρίες τους όσον αφορά τα θέματα που σχετίζονται με την εφαρμογή του καταστατικού και, κατά περίπτωση, να παρέχουν άλλες μορφές υποστήριξης για τον στόχο αυτό παρέχουν κατόπιν αιτήματος, τεχνική και, κατά περίπτωση, χρηματοδοτική βοήθεια στο νομοθετικό έργο που απαιτείται για την επικύρωση και εφαρμογή του καταστατικού σε τρίτες χώρες. Τα κράτη που καταρτίζουν να επικυρώσουν το καταστατικό ή να συνεργαστούν με το Δικαστήριο, ενθαρρύνονται να γνωστοποιούν στην Ένωση τις δυσκολίες που συναντούν στο εγχείρημα αυτό.

4. Κατά την εφαρμογή του παρόντος άρθρου, η Ευρωπαϊκή Ένωση και τα κράτη μέλη της συντονίζουν την πολιτική και τεχνική βοήθεια για το Δικαστήριο σε διάφορα κράτη ή ομάδες κρατών. Για τον σκοπό αυτό, θα αναπτυχθούν και θα χρησιμοποιηθούν ειδικές ανά χώρα ή ανά περιοχή στρατηγικές."

3. Το άρθρο 3 αντικαθίσταται από το ακόλουθο κείμενο: "Άρθρο 3

1. Η Ένωση και τα κράτη μέλη υποστηρίζουν και με πρακτικούς τρόπους τη σύσταση και την καλή λειτουργία του Δικαστηρίου, σε σύντομο χρονικό διάστημα. Ειδικότερα, υποστηρίζουν τη δημιουργία και λειτουργία κατάλληλου μηχανισμού σχεδιασμού, σε σύντομο χρονικό διάστημα, συμπεριλαμβανομένης μιας προπαρασκευαστικής ομάδας εμπειρογνωμόνων, προκειμένου να προετοιμαστεί η αποτελεσματική σύσταση του Δικαστηρίου.

2. Τα κράτη μέλη συνεργάζονται για να εξασφαλιστεί η απρόσκοπτη από πάσης πλευράς λειτουργία της συνέλευσης, συμπεριλαμβανομένης της έγκρισης των εγγράφων που συνιστά η προπαρασκευαστική επιτροπή. Ειδικότερα, τα κράτη μέλη καταβάλλουν κάθε προσπάθεια ώστε να εξασφαλιστεί η επιλογή υποψηφίων με προσόντα υψηλού επιπέδου, ενθαρρύνοντας, μεταξύ άλλων, τους διορισμούς, με διαφανείς διαδικασίες, δικαστών και εισαγγελέων σύμφωνα με το καταστατικό. Επίσης, επιδιώκουν να αντανακλώνται στη σύνθεση του Δικαστηρίου, ως συνόλου, τα κριτήρια που ορίζει το καταστατικό.

3. Η Ένωση και τα κράτη μέλη της εξετάζουν το ενδεχόμενο να συνεισφέρουν με κατάλληλο και δίκαιο τρόπο στις δαπάνες για μέτρα που απαιτούνται πριν από την περίοδο που θα καλύπτει ο πρώτος προϋπολογισμός του Δικαστηρίου και πριν το Δικαστήριο αρχίσει να λειτουργεί κανονικά. Μόλις η συνέλευση των κρατών μερών εγκρίνει προϋπολογισμό του Δικαστηρίου, η Ένωση θα ενθαρρύνει τα κράτη μέρη να καταβάλουν αμέσως τις καθορισμένες συνεισφορές τους, σύμφωνα με τις αποφάσεις της συνέλευσης.

4. Η Ένωση και τα κράτη μέλη της προσπαθούν να υποστηρίξουν καταλλήλως την παροχή επιμόρφωσης και συνδρομής στους δικαστές, εισαγγελείς, υπαλλήλους και συμβούλους κατά την εργασία της σχετικά με το Δικαστήριο."

Άρθρο 2

Η παρούσα κοινή θέση παράγει αποτελέσματα την ημερομηνία της υιοθέτησής της.

Άρθρο 3

Η παρούσα κοινή θέση δημοσιεύεται στην Επίσημη Εφημερίδα.

Μαδρίτη 20 Ιουνίου 2002.

Για το Συμβούλιο

Ο Πρόεδρος

R. De Rato Y Figaredo

(1) ΕΕ L 155 της 12.6.2001, σ. 19.